title: 2011/853/EU: Rådets afgørelse af 29. november 2011 om undertegnelse på Unionens vegne af den europæiske konvention om retlig beskyttelse af adgangsstyrede og adgangsstyrende tjenester

text:
               20.12.2011

               DA

               Den Europæiske Unions Tidende

               L 336/1

         RÅDETS AFGØRELSE
   af 29. november 2011
   om undertegnelse på Unionens vegne af den europæiske konvention om retlig beskyttelse af adgangsstyrede og adgangsstyrende tjenester
   (2011/853/EU)
   RÅDET FOR DEN EUROPÆISKE UNION HAR —
   under henvisning til traktaten om Den Europæiske Unions funktionsmåde, særlig artikel 114 sammenholdt med artikel 218, stk. 5,
   under henvisning til forslag fra Europa-Kommissionen, og
   ud fra følgende betragtninger:

               (1)

               Rådet gav den 16. juli 1999 Kommissionen bemyndigelse til i Europarådet og på vegne af Det Europæiske Fællesskab at forhandle om en konvention om retlig beskyttelse af adgangsstyrede og adgangsstyrende tjenester.

               (2)

               Den europæiske konvention om retlig beskyttelse af adgangsstyrede og adgangsstyrende tjenester (»konventionen«) blev vedtaget af Europarådet den 24. januar 2001.

               (3)

               Konventionen indeholder et regelsæt, der er næsten identisk med det, som fremgår af Europa-Parlamentets og Rådets direktiv 98/84/EF af 20. november 1998 om retlig beskyttelse af adgangsstyrede og adgangsstyrende tjenester (1).

               (4)

               Konventionen trådte i kraft den 1. juli 2003 og er åben for undertegnelse for Unionen og dens medlemsstater.

               (5)

               Konventionens undertegnelse vil bidrage til at udvide anvendelsen af bestemmelser, der svarer til bestemmelserne i direktiv 98/84/EF, ud over Unionens grænser og vil etablere et regelsæt for adgangsstyrede tjenester, der er fælles for hele det europæiske kontinent.

               (6)

               Unionen har med vedtagelsen af direktiv 98/84/EF udøvet sin interne kompetence på de områder, der er omfattet af konventionen, bortset fra artikel 6 og 8 heri, for så vidt som artikel 8 vedrører bestemmelser i henhold til artikel 6. Konventionen bør derfor undertegnes af både Unionen og dens medlemsstater.

               (7)

               Konvention bør undertegnes på vegne af Unionen med forbehold af dens indgåelse —

         VEDTAGET DENNE AFGØRELSE:
   Artikel 1
   Der gives herved på Unionens vegne bemyndigelse til undertegnelse af den europæiske konvention om retlig beskyttelse af adgangsstyrede og adgangsstyrende tjenester med forbehold af indgåelse af konventionen.
   Teksten til konventionen er knyttet til denne afgørelse.
   Artikel 2
   Formanden for Rådet bemyndiges hermed til at udpege den eller de personer, der er beføjet til at undertegne konventionen på Unionens vegne.
   Artikel 3
   Denne afgørelse træder i kraft på dagen for vedtagelsen.

      Udfærdiget i Bruxelles, den 29. november 2011.

            På Rådets vegne

         K. SZUMILAS

            Formand

      (1)  EFT L 320 af 28.11.1998, s. 54.
    ---documentbreak---

               20.12.2011

               DA

               Den Europæiske Unions Tidende

               L 336/2

         OVERSÆTTELSE
   DEN EUROPÆISKE KONVENTION OM RETLIG BESKYTTELSE AF ADGANGSSTYREDE OG ADGANGSSTYRENDE TJENESTER
   PRÆAMBEL
   Europarådets medlemsstater, de øvrige stater og Det Europæiske Fællesskab, der har undertegnet denne konvention, og
   som erindrer, at Europarådets har til formål at tilvejebringe en nærmere forening mellem dets medlemmer,
   som henviser til ministerkomitéens anbefaling nr. R (91) 14 om retlig beskyttelse af krypterede fjernsynstjenester,
   som henviser til, at anvendelsen af piratdekodere til krypterede fjernsynstjenester fortsat er et problem i hele Europa,
   som konstaterer, at der siden vedtagelsen af ovennævnte anbefaling er opstået nye typer for adgangsstyrende tjenester og anordninger samt nye former for ulovlig adgang hertil,
   som konstaterer, at der er store forskelle mellem de europæiske lande for så vidt angår lovgivningen om beskyttelse af adgangsstyrede og adgangsstyrende tjenester,
   som konstaterer, at den ulovlige adgang truer det økonomiske grundlag for de virksomheder, der leverer radio- og tv-tjenester og informationssamfundstjenester, hvilket kan påvirke mangfoldigheden af programmer og tjenester, der tilbydes offentligheden,
   som er overbevist om, at det er nødvendigt at føre en fælles politik for at beskytte adgangsstyrede og adgangsstyrende tjenester,
   som er overbevist om, at strafferetlige, administrative og andre sanktioner er et effektivt middel til forebyggelse af handlinger, der krænker adgangsstyrede tjenester,
   som vurderer, at der bør gøres en særlig indsats over for ulovlige handlinger, der udføres til kommercielle formål,
   som tager hensyn til de eksisterende internationale retlige instrumenter, der indeholder bestemmelser om beskyttelse af adgangsstyrede og adgangsstyrende tjenester,
   ER BLEVET ENIGE OM FØLGENDE:
   AFSNIT I

      ALMINDELIGE BESTEMMELSER

   Artikel 1
   Formål
   Denne konvention vedrører informationssamfundstjenester og tv- og radiotjenester, der leveres mod vederlag, og som er baseret på eller består af adgangsstyring. Formålet med denne konvention er at gøre en række handlinger, der muliggør uautoriseret adgang til beskyttede tjenester, ulovlige på parternes territorium, og at sikre indbyrdes tilnærmelse af medlemsstaternes lovgivninger på dette område.
   Artikel 2
   Definitioner
   I denne konvention forstås ved:
   a)   »beskyttet tjeneste«: en af følgende tjenester, når de ydes mod vederlag og på basis af adgangsstyring:

               —

               tv-spredning som defineret i artikel 2 i den europæiske konvention om grænseoverskridende fjernsyn som ændret

               —

               radiospredning, dvs. trådbåren eller trådløs udsendelse, herunder via satellit, af radioprogrammer, der er beregnet til at blive modtaget af offentligheden

               —

               informationssamfundstjenester, der forstås som tjenester, der leveres elektronisk, på afstand og efter individuel anmodning fra modtageren af de pågældende tjenester

         eller levering af adgangsstyring af ovennævnte tjenester, der betragtes som en selvstændig tjeneste
   b)   »adgangsstyring«: en teknisk foranstaltning og/eller et teknisk arrangement, hvorved adgangen i forståelig form til en af de i litra a) nævnte tjenester er betinget af en forudgående individuel tilladelse
   c)   »adgangsstyringsanordning«: et udstyr, program og/eller anordning, der er udformet eller tilpasset med henblik på at muliggøre adgangen i forståelig form til en af de i litra a) nævnte tjenester
   d)   »ulovlig anordning«: et udstyr, program og/eller anordning, der er udformet eller tilpasset med henblik på at muliggøre adgangen i forståelig form til en af de i litra a) nævnte tjenester uden leverandørens tilladelse.
   Artikel 3
   Personkreds
   Denne konvention finder anvendelse på alle fysiske og juridiske personer, der tilbyder en beskyttet tjeneste som defineret i artikel 2, litra a), uanset nationalitet og uanset, om de er omfattet af en af parternes kompetence.
   AFSNIT II

      ULOVLIGE HANDLINGER

   Artikel 4
   Overtrædelser
   Nedenstående handlinger betragtes som ulovlige på parternes territorium:

               a)

               fremstilling eller produktion af ulovlige anordninger i kommercielt øjemed

               b)

               import af ulovlige anordninger i kommercielt øjemed

               c)

               distribution af ulovlige anordninger i kommercielt øjemed

               d)

               salg eller udlejning af ulovlige anordninger i kommercielt øjemed

               e)

               besiddelse af ulovlige anordninger i kommercielt øjemed

               f)

               installation, vedligeholdelse eller udskiftning af ulovlige anordninger i kommercielt øjemed

               g)

               salgsfremme, markedsføring eller reklame til fordel for ulovlige anordninger.

         Enhver part kan til enhver tid i en erklæring til Europarådets generalsekretær erklære, at andre handlinger end dem, der er anført i stk. 1, ligeledes skal betragtes som ulovlige.
   AFSNIT III

      SANKTIONER OG RETSMIDLER

   Artikel 5
   Sanktioner over for ulovlige handlinger
   Parterne vedtager bestemmelser med henblik på at kunne straffe de i artikel 4 nævnte ulovlige handlinger med strafferetlige, administrative eller andre sanktioner. Disse sanktioner skal være effektive, afskrækkende og stå i et rimeligt forhold til den ulovlige handlings potentielle virkning.
   Artikel 6
   Konfiskation
   Parterne vedtager passende bestemmelser, som er nødvendige for at muliggøre beslaglæggelse og konfiskation af ulovlige anordninger eller materiale, der anvendes til salgsfremme, markedsføring eller reklame i forbindelse med en lovovertrædelse, samt konfiskation af ethvert overskud og enhver økonomisk gevinst hidrørende fra den ulovlige handling.
   Artikel 7
   Civilretlige procedurer
   Parterne vedtager de nødvendige foranstaltninger til at sikre, at leverandører af beskyttede tjenester, hvis interesser påvirkes af en ulovlig handling som nævnt i artikel 4, har adgang til passende retsmidler, herunder muligheden for at anlægge erstatningssøgsmål og opnå, at der bliver pålagt et påbud eller træffes andre forebyggende foranstaltninger, samt i givet fald for at anmode om, at de ulovlige anordninger fjernes fra det kommercielle kredsløb.
   AFSNIT IV

      ANVENDELSE OG ÆNDRINGER

   Artikel 8
   Internationalt samarbejde
   Parterne forpligter sig til at yde hinanden gensidig bistand i forbindelse med anvendelsen af denne konvention. Parterne giver i overensstemmelse med de relevante internationale instrumenter om internationalt strafferetligt eller administrativt samarbejde og i overensstemmelse med deres nationale retsregler hinanden de videst mulige samarbejdsrammer i forbindelse med undersøgelser og retlige procedurer vedrørende strafferetlige eller administrative overtrædelser, der fastsættes i denne konvention.
   Artikel 9
   Multilaterale konsultationer
   1.   Parterne afholder senest to år efter denne konventions ikrafttrædelse og derefter hvert andet år, eller når en af parterne anmoder herom, multilaterale konsultationer i Europarådets regi med henblik på at undersøge anvendelsen af denne konvention, og om det er relevant at ændre eller udvide visse bestemmelser, særlig hvad angår definitionerne i artikel 2. Disse konsultationer skal finde sted på møder, hvortil der indkaldes af Europarådets generalsekretær.
   2.   Enhver part kan lade sig repræsentere ved disse multilaterale konsultationer af en eller flere delegerede. Hver part er stemmeberettiget. Enhver kontraherende stat har én stemme. For så vidt angår aspekter, der er omfattet af Det Europæiske Fællesskabs kompetence, udøver Fællesskabet sin stemmeret og afgiver et antal stemmer svarende til antallet af medlemsstater, der deltager i denne konvention. Det Europæiske Fællesskab stemmer ikke, når afstemningen vedrører et aspekt, der ikke er omfattet af dets kompetence.
   3.   Enhver stat, der er nævnt i artikel 12, stk. 1, eller Det Europæiske Fællesskab, der ikke deltager i denne konvention, kan lade sig repræsentere af en observatør ved disse konsultationer.
   4.   Efter hver konsultation fremlægger parterne en rapport om konsultationen og anvendelsen af denne konvention for Europarådets ministerkomité, og de vedlægger, såfremt de finder det nødvendigt, forslag om ændring af konventionen.
   5.   Parterne fastsætter med forbehold af bestemmelserne i denne konvention en forretningsorden for disse konsultationer.
   Artikel 10
   Ændringer
   1.   Enhver part kan foreslå ændringer af denne konvention.
   2.   Ethvert ændringsforslag meddeles Europarådets generalsekretær, der sender det videre til Europarådets medlemsstater, de øvrige stater, der deltager i den europæiske kulturkonvention, Det Europæiske Fællesskab og enhver stat, der ikke er medlem, men som deltager eller er blevet opfordret til at deltage i denne konvention i henhold til artikel 13.
   3.   Ethvert ændringsforslag, der fremsættes i henhold til stk. 2, skal senest seks måneder efter datoen for generalsekretærens fremsendelse heraf behandles på et multilateralt konsultationsmøde, hvor dette ændringsforslag kan vedtages med et flertal på to tredjedele af de stater, der har ratificeret konventionen.
   4.   Teksten, der vedtages på det multilaterale konsultationsmøde, forelægges ministerkomitéen med henblik på godkendelse. Efter godkendelse forelægges ændringsforslaget for parterne med henblik på accept.
   5.   Enhver ændring træder i kraft på tredivtedagen efter, at alle parter har meddelt generalsekretæren deres accept.
   6.   Ministerkomitéen kan på grundlag af en henstilling, der afgives på det multilaterale konsultationsmøde, beslutte med et flertal som fastsat i artikel 20.d i Europarådets statut og med enstemmighed blandt repræsentanterne for de parter, der har beføjelse til at deltage i komitéen, at en bestemt ændring træder i kraft ved udløbet af en 2-årig periode efter den dato, hvor den blev fremsendt med henblik på accept, medmindre en part over for Europarådets generalsekretær gør indsigelse imod ikrafttrædelsen. I tilfælde af en sådan indsigelse træder ændringen i kraft den første dag i den første måned efter den dato, hvor den kontraherende part, der har gjort indsigelse, har indgivet sit acceptinstrument til Europarådets generalsekretær.
   7.   Når en ændring er blevet godkendt af ministerkomitéen, men endnu ikke er trådt i kraft i henhold til bestemmelserne i stk. 5 og 6, kan en stat eller Det Europæiske Fællesskab ikke tilslutte sig konventionen uden samtidig at acceptere denne ændring.
   Artikel 11
   Forbindelser til andre konventioner og aftaler
   1.   Denne konvention berører ikke rettigheder og forpligtelser i henhold til multilaterale internationale konventioner vedrørende særlige spørgsmål.
   2.   Konventionens parter kan indbyrdes indgå bilaterale eller multilaterale aftaler om de aspekter, der er omfattet af denne konvention, med henblik på at supplere eller styrke konventionens bestemmelser eller fremme anvendelsen af de principper, der er stadfæstet heri.
   3.   Hvis to eller flere parter allerede har indgået en aftale eller en traktat om et aspekt, der er omfattet af denne konvention, eller hvis de på anden vis har reguleret deres indbyrdes forhold om dette aspekt, kan de vælge at anvende den pågældende aftale, traktat eller ordning i stedet for denne konvention, såfremt dette fremmer det internationale samarbejde.
   4.   De parter, der er medlemmer af Det Europæiske Fællesskab, anvender de gældende fællesskabsbestemmelser i deres indbyrdes forhold, og de anvender således kun bestemmelserne i denne konvention, når der ikke findes nogen relevant fællesskabsbestemmelse om det pågældende aspekt.
   AFSNIT V

      AFSLUTTENDE BESTEMMELSER

   Artikel 12
   Undertegnelse og ikrafttrædelse
   1.   Denne konvention er åben for undertegnelse for Europarådets medlemsstater og de øvrige stater, der deltager i den europæiske kulturkonvention, samt for Det Europæiske Fællesskab. Disse stater og Det Europæiske Fællesskab kan give deres tilslutning til at blive bundet ved:

               a)

               undertegnelse uden forbehold for ratifikation, accept eller godkendelse eller

               b)

               undertegnelse med forbehold af ratifikation, accept eller godkendelse, efterfulgt af ratifikation, accept eller godkendelse.

         2.   Ratifikations-, accept- eller godkendelsesinstrumenterne deponeres hos Europarådets generalsekretær.
   3.   Denne konvention træder i kraft på førstedagen i den måned, der følger udløbet af en tre måneders periode efter den dato, hvor tre stater har givet tilsagn om at være bundet af konventionen i henhold til bestemmelserne i stk. 2.
   4.   For enhver signatarstat eller Det Europæiske Fællesskab, der efterfølgende giver tilsagn om at være bundet af konventionen, træder denne i kraft på førstedagen i den måned, der følger udløbet af en tre måneders periode efter den dato, hvor der gives tilsagn om at være bundet af konventionen i henhold til bestemmelserne i stk. 1.
   Artikel 13
   Tilslutning af stater, der ikke er medlemmer af konventionen
   1.   Europarådets ministerkomité kan efter denne konventions ikrafttrædelse og efter konsultation af konventionens parter ved en beslutning, der træffes med det flertal, der er fastsat i artikel 20.d i Europarådets statut, eller enstemmigt blandt de kontraherende stater, der har ret til at deltage i komitéen, opfordre enhver stat, der ikke er anført i artikel 12, stk. 1, til at tilslutte sig denne konvention.
   2.   For enhver tiltrædende stat træder konventionen i kraft den første dag i den måned, der følger udløbet af en tre måneders periode efter den dato, hvor tiltrædelsesinstrumentet blev deponeret hos Europarådets generalsekretær.
   Artikel 14
   Territorial anvendelse
   1.   Enhver stat eller Det Europæiske Fællesskab kan samtidig med undertegnelsen eller deponeringen af sit ratifikations-, accept-, godkendelses- eller tiltrædelsesinstrument udpege det eller de territorier, som er omfattet af denne konvention.
   2.   Enhver stat eller Det Europæiske Fællesskab kan efterfølgende til enhver tid og ved en erklæring til Europarådets generalsekretær udvide den territoriale anvendelse af denne konvention til ethvert andet territorium, der angives i denne erklæring. Konventionen træder i kraft for dette territorium på førstedagen i den måned, der følger udløbet af en tre måneders periode efter datoen for generalsekretærens modtagelse af erklæringen.
   3.   Enhver erklæring i henhold til stk. 1 og 2 kan for så vidt angår ethvert territorium, der angives i en sådan erklæring, trækkes tilbage i kraft af en notifikation til Europarådets generalsekretær. Denne tilbagetrækning træder i kraft på førstedagen i den måned, der følger udløbet af en tre måneders periode efter datoen for generalsekretærens modtagelse af en notifikation.
   Artikel 15
   Forbehold
   Der kan ikke tages forbehold for de i denne konvention fastsatte bestemmelser.
   Artikel 16
   Tvistbilæggelse
   Hvis parterne er uenige om fortolkningen eller anvendelsen af denne konvention, bestræber de sig på at finde en mindelig ordning på deres uenighed gennem forhandling eller andre fredelige midler efter eget valg, herunder ved at fremlægge sagen for en voldgiftsret, hvis afgørelse er bindende for de pågældende parter.
   Artikel 17
   Udtrædelse
   1.   En part kan til enhver tid udtræde af denne konvention ved at sende en notifikation til Europarådets generalsekretær.
   2.   Denne udtrædelse træder i kraft på førstedagen i den måned, der følger udløbet af en tre måneders periode efter datoen for generalsekretærens modtagelse af notifikationen.
   Artikel 18
   Notifikationer
   Europarådets generalsekretær giver Europarådets medlemsstater, de øvrige stater, der deltager i den europæiske kulturkonvention, Det Europæiske Fællesskab og enhver stat, der er har tiltrådt denne konvention, meddelelse om:

               a)

               enhver undertegnelse i henhold til artikel 12

               b)

               deponeringen af ethvert ratifikations-, accept-, godkendelses- eller tiltrædelsesinstrument i henhold til artikel 12 og 13

               c)

               enhver dato for denne konventions ikrafttrædelse i henhold til artikel 12 og 13

               d)

               enhver erklæring i henhold til artikel 4

               e)

               ethvert ændringsforslag i henhold til artikel 10

               f)

               enhver akt, notifikation eller meddelelse vedrørende denne konvention.

      Til bekræftelse heraf har undertegnede, der er behørigt bemyndiget dertil, undertegnet denne konvention.
      Udfærdiget i Strasbourg den 24. dag i januar 2001 i en fransk og i en engelsk udgave, der begge betragtes som autentiske, i et eksemplar, der deponeres i Europarådets arkiver. Europarådets generalsekretær giver Europarådets medlemsstater, de øvrige stater, der deltager i den europæiske kulturkonvention, Det Europæiske Fællesskab og enhver stat, der er blevet opfordret til at tiltræde denne konvention, en bekræftet genpart af konventionen.


title: Rådets afgørelse af 23. maj 2011 om indgåelse på Den Europæiske Unions vegne af aftalen om beskyttelse og bæredygtig udvikling af Prespa Park-området

text:
               4.10.2011

               DA

               Den Europæiske Unions Tidende

               L 258/1

         RÅDETS AFGØRELSE
   af 23. maj 2011
   om indgåelse på Den Europæiske Unions vegne af aftalen om beskyttelse og bæredygtig udvikling af Prespa Park-området
   (2011/646/EU)
   RÅDET FOR DEN EUROPÆISKE UNION HAR —
   under henvisning til traktaten om Den Europæiske Unions funktionsmåde, særlig artikel 192, stk. 1, sammenholdt med artikel 218, stk. 6, litra a),
   under henvisning til forslag fra Europa-Kommissionen,
   under henvisning til godkendelse fra Europa-Parlamentet, og
   ud fra følgende betragtninger:

               (1)

               Europa-Parlamentets og Rådets Direktiv 2000/60/EF af 23. oktober 2000 om fastlæggelse af en ramme for Fællesskabets vandpolitiske foranstaltninger (1) (»EU's vandrammedirektiv«) kræver, at medlemsstaterne, såfremt et vandløbsopland strækker sig ud over Unionens område, sørger for at etablere passende samordning med de pågældende ikke-medlemsstater for at opfylde målene for direktivet i hele vandløbsoplandet.

               (2)

               Rådet vedtog den 27. juni 2006 en afgørelse, hvori Kommissionen bemyndiges til på vegne af Det Europæiske Fællesskab at forhandle indgåelsen af internationale aftaler om vandløbsoplande med henblik på at forbedre samarbejdet vedrørende europæiske vandløbsoplande, som deles mellem visse medlemsstater og tredjelande.

               (3)

               Prespa-søerne og de omkringliggende områder udgør et unikt naturområde med stor økologisk betydning, som kun kan bevares gennem en holistisk tilgang på vandområdeniveau.

               (4)

               Europa-Kommissionen, Grækenland, Albanien og Den Tidligere Jugoslaviske Republik Makedonien har forhandlet en aftalen om beskyttelse og bæredygtig udvikling af Prespa Park-området, som både udgør en opgradering af det eksisterende samarbejde på området og en forstærkning af muligheden for en vellykket gennemførelse af EU's vandrammedirektiv.

               (5)

               Aftalen bør indgås —

         VEDTAGET DENNE AFGØRELSE:
   Artikel 1
   Aftalen om beskyttelse og bæredygtig udvikling af Prespa Park-området godkendes herved på Unionens vegne.
   Teksten til aftalen er knyttet til denne afgørelse.
   Artikel 2
   Formanden for Rådet bemyndiges herved til at udpege den eller de personer, der er beføjet til på Unionens vegne at foranstalte den notifikation, der er omhandlet i aftalens artikel 18, med henblik på at udtrykke Unionens samtykke i at blive bundet af aftalen.
   Artikel 3
   Denne afgørelse træder i kraft på dagen for vedtagelsen (2).

      Udfærdiget i Bruxelles, den 23. maj 2011.

            På Rådets vegne

         MARTONYI J.

            Formand

      (1)  EFT L 327 af 22.12.2000, s. 1.

      (2)  Datoen for aftalens ikrafttræden offentliggøres i Den Europæiske Unions Tidende på foranledning af Generalsekretariatet for Rådet.
    ---documentbreak---

               4.10.2011

               DA

               Den Europæiske Unions Tidende

               L 258/2

         OVERSÆTTELSE
   AFTALE
   om beskyttelse og bæredygtig udvikling af Prespa Park-området
   Ministerierne for miljø i de tre stater, der er fælles om Prespa-søområdet, og Den Europæiske Union, i det følgende benævnt »parterne«,
   SOM ER OPMÆRKSOMME PÅ de tre staters statsministres erklæring af 2. februar 2000 om oprettelse af Prespa Park og den miljømæssige beskyttelse og bæredygtige udvikling af Prespa-søerne og de omkringliggende områder,
   SOM MINDER OM fælleserklæringen fra statsministrene i de tre stater, som er fælles om Prespa-søområdet, af 27. november 2009 i Pyli,
   SOM HENVISER TIL, at Prespa-søerne og de omkringliggende vandområder udgør et unikt naturområde, hvis biodiversitet samt geomorfologiske, økologiske og kulturelle betydning er af international vigtighed, da det fungerer dels som betydningsfyldt levested for bevarelse af adskillige sjældne og/eller endemiske dyr og planter dels som redeplads for globalt truede fugle og er et område med en markant arkæologisk og traditionel arv,
   SOM ERKENDER deres fælles ansvar for bevarelse af Prespa-søområdets økosystem og systemets elementer både af hensyn til den smukke natur, som danner grundlaget for indbyggernes økonomiske og sociale velfærd, og for at oprette økonomiske udviklingsmuligheder (herunder landbrug, fiskeri og turisme),
   SOM ER OVERBEVISTE OM, at det kun gennem en holistisk tilgang på vandområdeniveau er muligt at sikre og bevare biodiversiteten, de vigtigste funktioner og de menneskelige interesser i Prespa-søområderne,
   SOM ER BEVIDSTE OM, at landenes individuelle handlinger ikke er tilstrækkelige til at sikre bevarelsen af økosystemerne og den kulturelle arv i Prespa eller til at forbedre levestandarden for områdets indbyggere,
   SOM ØNSKER at forbedre samarbejdet mellem de kompetente myndigheder og interessenter i de tre stater med henblik på at bevare og beskytte Prespa-søområdernes unikke økologiske værdier og forebygge og/eller omgøre årsagerne til nedbrydning af levesteder som anmodet om i statsministrenes erklæring af 2. februar 2000,
   SOM HAR BESLUTTET at undersøge passende forvaltningsmetoder til bæredygtig brug og beskyttelse af Prespa-søernes vand- og ferskvandsøkosystemer som anmodet om i statsministrenes erklæring af 2. februar 2000 og i overensstemmelse med kravene i EU's vandrammedirektiv 2000/60/EF og andre tilknyttede direktiver,
   SOM ER BEVIDSTE OM menneskets historiske brug af området og foreneligheden mellem traditionel brug og naturbevarelse,
   SOM BEKRÆFTER deres engagement i bæredygtig udvikling af Prespa-søområderne, hvilket kan gennemføres på en sammenhængende måde via grænseoverskridende samarbejde i overensstemmelse med principperne i Den Europæiske Unions integrationsproces,
   SOM NOTERER SIG Drin-dialogen, som blev påbegyndt i 2009 af de kompetente myndigheder og interessenter med henblik på at udarbejde en fælles vision for bæredygtig forvaltning af Drin-vandområdet og fremme af det grænseoverskridende samarbejde,
   SOM ER OPMÆRKSOMME PÅ de relevante bestemmelser i internationale gældende retslige instrumenter på området for miljømæssig beskyttelse, som de er parter i eller medunderskrivere af,
   SOM MINDER OM de bilaterale gældende aftaler mellem parterne angående samarbejde på området for miljøbeskyttelse og bæredygtig udvikling,
   SOM ER OPMÆRKSOMME PÅ, at en af parterne er en medlemsstat i Den Europæiske Union, at en af parterne er et kandidatland til optagelse i EU, at en af parterne er et potentielt kandidatland til optagelse i EU, og at de to sidstnævnte også har indgået en stabiliserings- og associeringsaftale med EU,
   SOM ERKENDER de differentierede, men samtidig supplerende egenskaber for statslige og ikke-statslige organisationer i de tre stater med hensyn til bevarelse og forvaltning af Prespa-området,
   SOM TAGER HØJDE FOR den opnåede erfaring i forbindelse med det trilaterale samarbejde for Prespa Park, som har fundet sted siden 2000 i form af den midlertidige samordningskomité og sekretariatet,
   SOM TAGER HØJDE FOR den strategiske handlingsplan for bæredygtig udvikling af Prespa Park, der er udarbejdet inden for rammerne af den midlertidige samordningskomité og sekretariatet,
   ER BLEVET ENIGE OM FØLGENDE:
   DEL 1

      ALMINDELIGE BESTEMMELSER

   Artikel 1
   Definitioner
   I denne aftale forstås ved:
   —   »Prespa Park-området« (»området«): det geografiske område inden for de tre staters territorium, som dækkes af Prespa-søområdet, herunder overfladevand og grundvand, og som er udpeget som et grænseoverskridende beskyttet område i henhold til erklæringen af 2. februar 2000
   —   »grænseoverskridende virkning«: enhver virkning på miljøet inden for et område, som hører under en af parternes retlige kompetence, herunder skadelige virkninger på den menneskelige sundhed og sikkerhed, planter, dyr, jord, luft, vand, klima, landskab og historiske monumenter eller andre fysiske konstruktioner eller samspillet mellem disse faktorer samt virkninger på den kulturelle arv eller de socioøkonomiske forhold, opstået som følge af forandringer af disse faktorer på grund af ændringer i den fysiske oprindelse for områder, som helt eller delvist ligger inden for en anden parts retlige kompetence.
   Artikel 2
   Aftalens formål
   Parterne samarbejder med henblik på at sikre en integreret beskyttelse af økosystemet og den bæredygtige udvikling af Prespa Park-området, herunder udvikling af integrerede forvaltningsplaner for vandløbsopland i henhold til internationale og Den Europæiske Unions standarder.
   DEL 2

      SAMARBEJDSPRINCIPPER

   Artikel 3
   Grundlæggende forpligtelser
   1.   For at opfylde de i artikel 2 definerede mål træffer parterne de nødvendige foranstaltninger og anvende de bedst mulige teknikker både hver for sig og i fællesskab med afsæt i principperne om suveræn lighed, territorial integritet, gensidig fordel og god tro med henblik på:

               a)

               fornuftigt at forvalte vandkvalitet og -kvantitet i Prespa-søerne med særlig fokus på vandstanden i begge søer

               b)

               at forebygge, kontrollere og nedbringe forureningen af vandet i Prespa-søområderne

               c)

               at beskytte og bevare områdets biodiversitet ved at lægge vægt på beskyttelse af endemiske, sjældne og truede dyre- og plantearter og ved at gendanne og forvalte sårbare levesteder samt økosystemer og økosystemtjenester i henhold til international lovgivning og EU-lovgivning, herunder direktiv 92/43/EØF og direktiv 2009/147/EF og EU's biodiversitetspolitik

               d)

               at beskytte jorden mod erosion, nedbrydning, inficering og forurening

               e)

               at sikre, fremme og kontrollere forsvarlig brug af naturressourcerne og bæredygtig udvikling af Prespa Park-området

               f)

               at forhindre indførsel og formering af fremmede dyre- og plantearter

               g)

               effektivt at regulere aktiviteter, som medfører eller kan medføre negative virkninger i Prespa-søområdet for at forhindre eller minimere sådanne virkninger.

         2.   Med henblik herpå skal parterne:

               a)

               udarbejde og gennemføre integrerede forvaltningsplaner og -programmer til beskyttelse og bæredygtig udvikling af området i overensstemmelse med den strategiske handlingsplan for bæredygtig udvikling af Prespa Park

               b)

               udvikle sammenhængende strategier til fysiske, bymæssige og andre former for arealanvendelsesplaner samt forvaltningsplaner for beskyttede områder for at sikre landforvaltning af afvandingsområdet i henhold til principperne for den nødvendige bæredygtige udvikling og øget beskyttelse af området i henhold til international lovgivning og EU-lovgivning, herunder direktiv 92/43/EØF og direktiv 2009/147/EF

               c)

               godkende og loyalt anvende de miljømæssige standarder og kriterier for afvandingsområdet som beskrevet i artikel 4

               d)

               vedtage og gennemføre retslige, administrative, økonomiske, finansielle og tekniske foranstaltninger for at sikre:

                           i)

                           anvendelse i videst muligt omfang af bæredygtigt landbrug og skånsom dyreavl i overensstemmelse med områdets bæreevne og fiskeriregler, som er kompatible med princippet om forsvarlig brug

                           ii)

                           forvaltning af husholdnings- og landbrugsaffald ved brug af de bedst mulige tilgængelige teknikker

                           iii)

                           forbedring og modernisering af vej- og kommunikationsinfrastrukturen samt andre former for social infrastruktur og tjenester på en måde, som er forenelig med beskyttelse af biodiversitet, bevarelse af beskyttede områder og bæredygtig udvikling af Prespa Park-området

               e)

               lette den regelmæssige udveksling af idéer mellem parterne, beskytte den traditionelle arkitektur og de traditionelle monumenter, udvikle og gennemføre en fælles strategi for turistudviklingen i området og fremme den offentlige bevidsthed og miljøuddannelse som en vej til opnåelse af lokale løsninger

               f)

               fremskynde indbyggerne i afvandingsområdets fuldstændige og effektive rettigheder til at opnå adgang til miljøoplysninger, offentlig deltagelse i beslutningsprocessen for miljøanliggender og adgang til lovgivning i miljøsager

               g)

               etablere og fastholde et effektivt fællesstandardsystem for overvågning med henblik på observation, forvaltning og kontrol af den miljømæssige tilstand for søerne og det tilhørende afvandingsområde

               h)

               vedtage fælles foranstaltninger til hurtig evaluering og afbødning i tilfælde af uforudsete hændelser.

         Artikel 4
   Miljøstandarder og -kriterier
   1.   Denne aftales parter definerer med hjælp fra den i artikel 10 beskrevne komité de nøjagtige kriterier, standarder, grænseværdier og målsætninger for beskyttelse, bevarelse og udvikling af området i overensstemmelse med målsætningerne i artikel 2.
   2.   Med henblik på dette træffer parterne de nødvendige foranstaltninger for at:

               a)

               gennemføre de retslige betingelser, som er beskrevet i EU-bestemmelser og internationale bestemmelser samt standarder til beskyttelse og bevarelse af søerne og afvandingsområdet

               b)

               tilpasse de relevante nationale miljømæssige standarder og kriterier til lokale forhold og til afvandingsområdet

               c)

               forlange brugen af den bedst mulige teknologi og moderne miljøpraksis.

         Artikel 5
   Bæredygtig vandforvaltning
   Parterne er enige om at samarbejde om forvaltningen af vand i Prespa Park-området på en bæredygtig måde. Dette omfatter integreret forvaltning af overflade- og grundvand i vandområdet i henhold til Rådets direktiv 2000/60/EF og andre tilknyttede direktiver, som sikrer:

               a)

               vand af drikkevandskvalitet i tilstrækkelige mængder

               b)

               vand af god kvalitet i tilstrækkelige mængder, der kan bidrage til bevarelse, beskyttelse og, i påkommende tilfælde, gendannelse af naturlige vandøkosystemer, herunder vådområder og disses funktion

               c)

               vand i tilstrækkelige mængder og af en kvalitet, der kan anvendes til anden lovlig brug og dermed bidrage til bæredygtig økonomisk og social udvikling af de lokale samfund, idet der tages højde for den nødvendige tilpasning til indvirkningen fra eventuelle klimaændringer

               d)

               rehabilitering eller afhjælpning af de negative indvirkninger fra tidligere hydrologisk indblanding med særlig fokus på floden Devolli — søen Micro i Prespa-systemet

               e)

               beskyttelse mod vandets skadelige virkninger (oversvømmelser, erosion osv.) ved hjælp af de bedst mulige tilgængelige teknikker

               f)

               løsning af interessekonflikter som følge af forskellige anvendelser

               g)

               effektiv kontrol af det vandforvaltningssystem, som skal etableres.

         Med henblik herpå vil parterne etablere en vandarbejdsgruppe som fastlagt i artikel 14.
   Artikel 6
   Udveksling af data og oplysninger
   Parterne vil oprette et formelt system til regelmæssig udveksling af oplysninger mellem deres kompetente myndigheder med henblik på at bidrage til en effektiv beskyttelse af Prespa Park-området, herunder udveksling af:

               a)

               kvalitative og kvantitative data om vand, vandøkosystemer foruden vigtige levesteder og arter

               b)

               opnået erfaring i forbindelse med anvendelse af bedst mulige teknikker og forsknings- og udviklingsresultater inden for beskyttelse af vådområder, vandforvaltning og foranstaltninger til forebyggelse, reducering og kontrol af forurening.

         Artikel 7
   Grænseoverskridende virkninger
   Parterne samarbejder om at udarbejde foranstaltninger til sikring af miljøets, og især vandets, integritet i området og eliminering eller reducering af de grænseoverskridende virkninger på miljøet forårsaget af menneskelige aktiviteter. De samarbejder navnlig om udviklingen og anvendelsen af passende procedurer for vurdering af virkninger på miljøet i området i overensstemmelse med Espookonventionen om vurdering af virkningerne på miljøet på tværs af landegrænserne, som de alle har tiltrådt.
   Artikel 8
   Samarbejde med internationale organisationer og donorer
   Parterne søger i forbindelse med gennemførelsen af denne aftale partnere lokalt, nationalt og internationalt, og de samarbejder især med:

               —

               Ramsarkonventionen og MedWetinitiativet

               —

               UNDP

               —

               GEF

               —

               aktive bilaterale donorer i regionen, som f.eks. KfW, GTZ og SDC

               —

               UNESCO

               —

               IUCN

               —

               Den Europæiske Unions institutioner

               —

               og andre.

         DEL 3

      SAMARBEJDSMEKANISMER

   Artikel 9
   Højniveausegment
   Ministrene for miljø i de tre deltagende stater og repræsentanterne fra EU mødes regelmæssigt for at evaluere gennemførelsen af denne aftale og opfyldelsen af målene i artikel 2, at gennemgå arbejdet udført af forvaltningskomitéen for Prespa Park og underorganer, at sætte dagsordenen for fælles aktiviteter i Prespa Park-området for den næste periode og at give politisk vejledning. Disse møder finder sted mindst en gang hvert andet år skiftevis hos hver af de tre deltagende stater, medmindre andet er bestemt af parterne, eller en af parterne fremlægger en skriftlig anmodning.
   Artikel 10
   Forvaltningskomité for Prespa Park
   1.   For at sikre, at målsætningerne og forpligtelserne i denne aftale opfyldes effektivt, nedsætter parterne hermed en forvaltningskomité for Prespa Park.
   2.   Forvaltningskomitéen for Prespa Park skal have international kompetence som en plurilateral institution, der er nødvendig af hensyn til udøvelsen af komitéens funktioner, herunder etablering af relationer til donorer med henblik på at sikre projekter og donationer, som skal bruges til gennemførelsen af denne aftale.
   3.   Forvaltningskomitéen for Prespa Park sammensættes af:

               a)

               en repræsentant fra ministeriet for miljø fra hver deltagende stat og en repræsentant fra Den Europæiske Union

               b)

               en repræsentant fra lokalsamfundet i Prespa-området fra hver deltagende stat

               c)

               en repræsentant fra en ikke-statslig miljøorganisation (NGO) fra hver deltagende stat, som har markant lokal aktivitet i Prespa-området

               d)

               en repræsentant fra de lokale forvaltningsmyndigheder for beskyttede områder fra hver deltagende stat

               e)

               en permanent observatør fra MedWetinitiativet inden for rammerne af konventionen om vådområder (Ramsar)

               f)

               en permanent observatør fra Ohridforvaltningskomitéen.

         Parternes repræsentanter i komitéen nomineres formelt inden tre måneder efter ikrafttrædelsen af denne aftale.
   4.   Komitéen mødes regelmæssigt (to gange om året). På anmodning af en af parterne kan der indkaldes til et ekstraordinært komitémøde.
   5.   Stedet for afholdelsen af mødet skifter hvert kalenderår mellem de tre deltagende parters lande. Hvert tredje år vil der derfor blive afholdt to almindelige møder i træk i den samme stat. De almindelige møder afholdes fortrinsvis i Prespa-regionen.
   6.   Formanden for mødet skal være repræsentanten for den deltagende stat, som afholder mødet. Formandsperioden følger den årlige rotation som fastlagt i stk. 5.
   7.   Komitéens arbejde foregår på engelsk.
   8.   På det første møde godkender komitéen de interne planlægnings- og procedurebestemmelser.
   9.   Komitéen kan invitere eksperter til at deltage i møderne afhængigt af mødets tema og kan etablere arbejdsgrupper for specifikke emner bestående af eksperter og embedsmænd. Den første arbejdsgruppe etableres i henhold til denne aftales artikel 14 om vandforvaltning.
   10.   Fire år efter komitéens oprettelse evalueres arbejdsmåden og effektiviteten for forvaltningskomitéen for Prespa Park af det i artikel 9 anførte højniveausegment, som i påkommende tilfælde regulerer sammensætningen og referencebetingelserne i henhold til denne aftales artikel 17.
   Artikel 11
   Forvaltningskomitéens opgaver
   Forvaltningskomitéen for Prespa Park:

               1.

               overvåger og samordner aktiviteterne til beskyttelse og bæredygtig udvikling af Prespa Park-området i overensstemmelse med gennemførelsen af denne aftale og den strategiske handlingsplan for bæredygtig udvikling af Prespa Park

               2.

               identificerer og anbefaler parterne og andre interessenter de næste skridt og nødvendige tiltag, foranstaltninger og aktiviteter til gennemførelsen af denne aftale og opfordrer dem til at samarbejde, samordne og udføre fælles projekter. Mere specifikt bistår komitéen parterne med at gennemføre og styrke aftalens effektivitet ved at udarbejde anbefalinger og udtalelser om:

                           a)

                           udarbejdelsen og anvendelsen af standarder, miljøkriterier og -krav, som skal danne grundlag for at opnå integreret beskyttelse og bæredygtig udvikling af søerne og afvandingsområdet

                           b)

                           færdiggørelsen af en lovgivningsmæssig ramme for afvandingsområdet, herunder byplaner samt bestemmelser og forvaltningsplaner for beskyttede områder

                           c)

                           udarbejdelsen og anvendelsen af strategier, integrerede forvaltningsplaner og programmer, der skal gennemføres i Prespa Park-området, som indvirker eller kan indvirke på opfyldelsen af denne aftales målsætninger

                           d)

                           anvendelsen af et program til effektiv overvågning med henblik på observation, forvaltning og kontrol af miljøets tilstand og tilstanden af overflade- og grundvand

                           e)

                           fastlæggelsen af prioriterede fokusområder og programmer for videnskabelige undersøgelser og forskning til beskyttelse og bæredygtig udvikling af Prespa Park-området og tiltagene til fremme af udgivelse af ekspertoplysninger

                           f)

                           indsamlingen, udarbejdelsen og udgivelsen af miljøoplysninger om Prespa-søområderne

                           g)

                           aktiviteterne til fremme af offentlige, ikke-statslige og andre interessenters deltagelse i beskyttelse af søerne og afvandingsområdet

               3.

               letter samordningen af planlægning og af aktiviteter med grænseoverskridende relevans, som gennemføres af lokale forvaltningsmyndigheder for beskyttede områder i de tre berørte stater

               4.

               evaluerer resultaterne af de igangværende foranstaltninger i henhold til målsætningerne i artikel 2 og udbreder dem

               5.

               fungerer som styrende organ for GEF og andre lignende programmer og projekter for området

               6.

               identificerer og foreslår mulige kilder på nationalt, europæisk og internationalt niveau til finansiering af nødvendige tiltag, foranstaltninger og projekter

               7.

               indsamler alle tilgængelige oplysninger om søerne og afvandingsområdet, anmoder om og modtager forslag fra regeringsmyndigheder, regeringsinstanser og NGO'er med henblik på at forbedre arbejdet og øge parternes interesse for at gennemføre aftalen

               8.

               udarbejder og offentliggør en årlig rapport om miljøets tilstand i Prespa Park-området, som skal omfatte et afsnit med en beskrivelse af komitéens arbejde

               9.

               samarbejder med Ohridforvaltningskomitéen, opnår observatørstatus på komitéens møder og samordner tiltag med henblik på at opnå de bedste resultater inden for beskyttelse og bæredygtig udvikling af hele regionen

               10.

               bidrager i passende omfang til processen for bæredygtig forvaltning af den udvidede dialog omkring Drin-vandområdet

               11.

               bidrager i passende omfang til parternes og det internationale samfunds anvendelse af ressourcer til forvaltning af risici og afhjælpning af negative virkninger i tilfælde af uforudsete hændelser, som f.eks. oversvømmelser, skovbrande og andre naturskabte eller menneskeskabte katastrofer samt til beskyttelse af sårbare økosystemer i området og disses funktioner og tjenester mod klimaændringernes indvirkninger.

         Artikel 12
   Forvaltningskomitéens afgørelser
   1.   Komitéen træffer afgørelser med enstemmighed. Hvis enstemmighed ikke nås, henvises emnet til vedtagelse af højniveausegmentet.
   2.   Komitéen retter sine anbefalinger til parterne.
   3.   Hver enkelt part gennemfører komitéens anbefalinger i overensstemmelse med national ret og rapporterer regelmæssigt til komitéen angående, hvilke foranstaltninger der er truffet for at gennemføre dem.
   4.   Hvis en part er ude af stand eller delvist ude af stand til at gennemføre en anbefaling fra komitéen, underretter denne part komitéen om dette, forklarer årsagerne hertil og foreslår procedurer og en tidsplan for gennemførelsen.
   5.   Komitéen fører en protokol over de afgørelser, der træffes.
   Artikel 13
   Sekretariat
   1.   Komitéen assisteres af et teknisk underorgan, sekretariatet, med henblik på opfyldelse af forpligtelserne.
   2.   Sekretariatet består af tre personer, en fra hver deltagende stat, som udpeges af ministeriet for miljø, og en formand, som skal være ekspert i grænseoverskridende samarbejde om beskyttede områder og vandområdeforvaltning, og som skal vælges af komitéen gennem en international indkaldelse af ansøgninger.
   3.   Sekretariatets arbejde følger forvaltningskomitéens afgørelser og overvåges af komitéens formand.
   4.   Sekretariatet har ansvaret for at udføre følgende specifikke opgaver inden for rammerne af det tilgængelige budget:

               a)

               udarbejdelse af den årlige arbejdsplan med et detaljeret budget for forvaltningskomitéen for Prespa Park og emnespecifikke arbejdsplaner (f.eks. kommunikationsplaner) med detaljerede budgetter og opfølgning på gennemførelsen

               b)

               udarbejdelse eller hjælp til udarbejdelse af de møder, der afholdes inden for rammen af denne aftale

               c)

               lettelse af høringer mellem interessenter angående politik og andre relevante emner for denne aftale og høringer af arbejdsgrupper og/eller ekspertgrupper angående politisk beslutningstagning og teknik

               d)

               indsamling, vurdering og udbredelse af data og oplysninger angående lovgivning, foranstaltninger og aktiviteter, som kan have eller har betydelige indvirkninger på opfyldelsen af målsætningerne i artikel 2

               e)

               opfølgning på fælles projekter

               f)

               udarbejdning, evaluering, udgivelse og fremme af videnskabelig forskning og samarbejde i Prespa Park-området

               g)

               etablering af kontakter og afholdelse af møder med donorer og udarbejdelse eller hjælp til udarbejdelse af projektdokumenter

               h)

               oversættelse af vigtige dokumenter samt teknisk og sekretærmæssig hjælp til repræsentanterne fra de lokale myndigheder

               i)

               repræsentation af komitéen i internationale fora

               j)

               andre opgaver, som sekretariatet tildeles af komitéen.

         5.   Sekretariatet skal have hovedsæde i Aghios Germanos, Grækenland i en periode på fire år på roterende basis, eller indtil andet besluttes af komitéen.
   6.   Komitéen kan give tilladelse til indgåelse af en hjemstedsaftale med værtslandet med henblik på udøvelsen af komitéens funktioner.
   Artikel 14
   Arbejdsgruppe for vandforvaltning
   1.   Forvaltningskomitéen for Prespa Park etablerer en arbejdsgruppe for vandforvaltning i henhold til bestemmelserne i artikel 10.
   2.   De deltagende parter nominerer efter en høring myndighederne og organerne med kompetence inden for vandforvaltning i Prespa Park på deres område til arbejdsgruppen og underretter i forbindelse med denne nominering formanden for forvaltningskomitéen for Prespa Park.
   3.   Arbejdsgruppen for vandforvaltning foreslår anbefalinger med afsæt i principperne for integreret vandløbsoplandsforvaltning i henhold til EU's vandrammedirektiv (2000/60/EF) med henblik på vedtagelse i forvaltningskomitéen.
   4.   Arbejdsgruppens specifikke opgaver og beføjelser defineres gennem høringer mellem de deltagende stater.
   5.   Driftsudgifterne for arbejdsgruppen for vandforvaltning (deltagelse i og planlægning af møderne) varetages af det græske ministerium for miljø, energi og klimaændring for en periode på fire år efter ikrafttrædelsen af denne aftale.
   Artikel 15
   Fællesorganernes udgifter
   1.   Gennemførelsen af arbejdsplanen for forvaltningskomitéen for Prespa Park finansieres af regelmæssige årlige bidrag fra parterne og fra andre kilder.
   2.   Hver part afholder i princippet udgifterne i forbindelse med deltagelse af de nationale medlemmer i komitéens, sekretariatets og arbejdsgruppernes møder med undtagelse af bestemmelserne i artikel 14, stk. 5.
   3.   Den part, som afholder et komitémøde på sit område, afholder udgifterne til planlægning af mødet.
   4.   Sekretariatet udarbejder et årligt budget med angivelse af udgifter, som skal godkendes af komitéen og finansieres af regelmæssige årlige bidrag fra de deltagende parter og fra andre kilder. Kontorfaciliteter stilles til rådighed af parten i det land, hvor sekretariatet er placeret, og hører som regel ikke ind under budgettet.
   DEL 4

      BILÆGGELSE AF TVISTER

   Artikel 16
   I tilfælde af tvister mellem parterne angående fortolkning eller anvendelse af denne aftale søger parterne en løsning gennem forhandling eller gennem en anden acceptabel form for international bilæggelse af tvister.
   DEL 5

      AFSLUTTENDE BESTEMMELSER

   Artikel 17
   Ændringer af aftalen
   1.   Alle parter kan fremsætte ændringsforslag til denne aftale.
   2.   Alle ændringer af denne aftale vedtages med enstemmighed. Ændringer træder i kraft i overensstemmelse med proceduren i artikel 18, stk. 2.
   Artikel 18
   Ikrafttræden
   1.   Denne aftale ratificeres i henhold til den enkelte parts indenlandske procedurer.
   2.   Denne aftale træder i kraft på dagen for modtagelse af den sidste skriftlige meddelelse, i kraft af hvilken parterne underretter hinanden om aftalens ratificering.
   Artikel 19
   Forholdet til andre aftaler
   1.   Intet i denne aftale indvirker på parternes rettigheder eller forpligtelser fra aftaler, der er gældende på datoen for ikrafttrædelse af denne aftale. Intet i denne aftale indvirker på rettigheder eller forpligtelser, som parterne er underlagt i henhold til EU-lovgivningen.
   2.   Med henblik på gennemførelsen af denne aftale må parterne træffe bi- eller trilaterale aftaler eller arrangementer, som ikke er i strid med denne aftale.
   Artikel 20
   Gyldighedsperiode og annullering
   Denne aftale indgås på ubestemt tid, medmindre en af parterne gennem diplomatiske kanaler udtrykker ønske om at udtræde af aftalen, som i et sådant tilfælde bringes til ophør seks måneder efter datoen for en sådan skriftlig meddelelse. Medmindre andet er aftalt, indvirker aftalens eventuelle ophør ikke på gyldigheden af aftalens igangværende arrangementer eller projekter.

      Udfærdiget i Pyli den 2. februar 2010 i fire originale kopier på engelsk, der alle har samme gyldighed.

         TIL BEKRÆFTELSE HERAF har undertegnede befuldmægtigede underskrevet denne aftale.


title: Rådets afgørelse (EU) 2015/1534 af 7. maj 2015 om den holdning, som skal indtages på Den Europæiske Unions vegne i Den Internationale Søfartsorganisation ved den 68. samling i Komitéen til Beskyttelse af Havmiljøet og den 95. samling i Komitéen for Sikkerhed på Søen, når det gælder vedtagelsen af ændringerne af Marpol, Solas og retningslinjerne fra 2009 for rensningssystemer for udstødningsgas

text:
               16.9.2015

               DA

               Den Europæiske Unions Tidende

               L 240/61

         RÅDETS AFGØRELSE (EU) 2015/1534
   af 7. maj 2015
   om den holdning, som skal indtages på Den Europæiske Unions vegne i Den Internationale Søfartsorganisation ved den 68. samling i Komitéen til Beskyttelse af Havmiljøet og den 95. samling i Komitéen for Sikkerhed på Søen, når det gælder vedtagelsen af ændringerne af Marpol, Solas og retningslinjerne fra 2009 for rensningssystemer for udstødningsgas
   RÅDET FOR DEN EUROPÆISKE UNION HAR —
   under henvisning til traktaten om Den Europæiske Unions funktionsmåde, særlig artikel 100, stk. 2, og artikel 218, stk. 9,
   under henvisning til forslag fra Europa-Kommissionen og
   ud fra følgende betragtninger:

               (1)

               Unionens tiltag inden for søtransport bør have til formål at forbedre sikkerheden til søs og beskytte havmiljøet.

               (2)

               Ved den 67. samling i Den Internationale Søfartsorganisations (IMO's) Komité til Beskyttelse af Havmiljøet (MEPC) blev ændringerne af den internationale konvention om forebyggelse af forurening fra skibe (Marpol) godkendt. Ændringerne forventes at blive vedtaget under den 68. samling i MEPC i maj 2015.

               (3)

               Ved den 2. samling i IMO's underkomité for forureningsforebyggelse og -beredskab (PPR) blev ændringsforslagene til retningslinjerne fra 2009 for rensningssystemer for udstødningsgas (»retningslinjerne fra 2009«) godkendt. Ændringerne forventes at blive vedtaget under den 68. samling i MEPC i maj 2015.

               (4)

               Ved den 94. samling i IMO's Komité for Sikkerhed på Søen (MSC) blev ændringerne af den internationale konvention om sikkerhed for menneskeliv på søen (Solas) godkendt. Ændringerne forventes at blive vedtaget under den 95. samling i MSC i maj 2015.

               (5)

               Ændringerne af bilag I og II til Marpol vil indføre foranstaltninger i forbindelse med vedtagelsen af udkastet til den internationale kode for skibsfart i polarområderne (»polarkoden«) for at gøre det obligatorisk at anvende denne kode. Polarkoden udvider Marpols forbud mod udtømning af olie/skadelige flydende stoffer i det antarktiske område til også at omfatte polarfarvandene. Artikel 4 i Europa-Parlamentets og Rådets direktiv 2005/35/EF (1) sammenholdt med artikel 3, stk. 1, fastsætter, at medlemsstaterne skal sikre, at udtømninger af forurenende stoffer, herunder mindre alvorlige tilfælde af sådanne udtømninger, betragtes som overtrædelser, hvis de begås forsætligt, hensynsløst eller groft uagtsomt. Artikel 5, stk. 1, i direktivet fastsætter, at en udtømning af forurenende stoffer ikke skal betragtes som en overtrædelse, hvis den opfylder betingelserne i bl.a. bilag I, regel 15 og 34, i Marpol. Både regel 15 og 34 er blandt de Marpolregler, som vil blive ændret med vedtagelsen af ændringerne i bilag 11 til IMO-dokument MEPC 67/20. Disse ændringer vil derfor påvirke udstrækningen af en overtrædelse i henhold til direktiv 2005/35/EF og derfor falde ind under Unionens enekompetence.

               (6)

               Ændringerne af retningslinjerne fra 2009 vil indføre brugen af en beregningsbaseret metode til test af skrubbere, der er forbundet med dele af skibsmaskineriet, som ikke kan testes ved højere belastninger eller testes i det hele taget, når skibet ligger ved kaj. Bestemmelserne i artikel 4c i og bilag II til Rådets direktiv 1999/32/EF (2) dækker disse spørgsmål, og bilag II er udarbejdet på grundlag af retningslinjerne fra 2009, som vil blive ændret.

               (7)

               Ændringerne af Solasregel II-2/20.3.1.2.1 vil muliggøre anvendelsen af ventilationsblæsere ved et reduceret antal luftskifter, når der forefindes et system til kontrol af luftkvaliteten i passagerskibes vogndæksrum, speciallastrum og ro-ro-lastrum. Artikel 6, stk. 2, litra a), nr. i), i Europa-Parlamentets og Rådets direktiv 2009/45/EF (3) fastsætter, at nye passagerskibe i klasse A skal opfylde samtlige krav i Solas, herunder Solasregel II-2/20.3. De ændringer, der skal vedtages, vil derfor få direkte retsvirkning for direktiv 2009/45/EF. Disse ændringer hører derfor under Unionens enekompetence, for så vidt de har indvirkning på passagerskibe i indenrigsfart.

               (8)

               Unionen er hverken medlem af IMO eller kontraherende part i de pågældende konventioner. Rådet bør derfor bemyndige medlemsstaterne til at udtrykke den holdning, som skal indtages på Unionens vegne, og til at give deres samtykke til at lade sig binde af disse ændringer, for så vidt disse hører under Unionens enekompetence —

         VEDTAGET DENNE AFGØRELSE:
   Artikel 1
   Den holdning, som skal indtages på Unionens vegne ved den 68. samling i IMO's Komité til Beskyttelse af Havmiljøet, er at erklære sig enig i vedtagelsen af

               i)

               ændringerne til bilag I og II til Marpol som fastsat i bilag 11 til IMO-dokument MEPC 67/20

               ii)

               ændringerne til retningslinjerne fra 2009 for rensningssystemer for udstødningsgas som fastsat i bilag 1 til IMO-dokument PPR 2/21.

         Artikel 2
   Den holdning, som skal indtages på Unionens vegne ved den 95. samling i IMO's Komité for Sikkerhed på Søen, er at erklære sig enig i vedtagelsen af ændringerne til

               —

               Solasregel II-2/20.3.1.2.1 som fastsat i bilag 11 til IMO-dokument MSC 94/21/add.1.

         Artikel 3
   Den holdning, som skal indtages på Unionens vegne, jf. artikel 1 og 2, fremføres af de medlemsstater, der er medlemmer af IMO, idet de handler i fællesskab i Unionens interesse.
   Artikel 4
   Der kan aftales formelle og mindre ændringer af holdningerne i artikel 1 og 2, uden at holdningerne skal ændres.
   Artikel 5
   Medlemsstaterne bemyndiges til i Unionens interesse at give deres samtykke til at lade sig binde af de ændringer, der er omhandlet i artikel 1 og 2, for så vidt disse hører under Unionens enekompetence.
   Artikel 6
   Denne afgørelse er rettet til medlemsstaterne.

      Udfærdiget i Bruxelles, den 7. maj 2015.

            På Rådets vegne

         E. RINKĒVIČS

            Formand

      (1)  Europa-Parlamentets og Rådets direktiv 2005/35/EF af 7. september 2005 om forurening fra skibe og om indførelse af sanktioner, herunder strafferetlige sanktioner, for ulovlig forurening (EUT L 255 af 30.9.2005, s. 11).

      (2)  Rådets direktiv 1999/32/EF af 26. april 1999 om begrænsning af svovlindholdet i visse flydende brændstoffer og om ændring af direktiv 93/12/EØF (EFT L 121 af 11.5.1999, s. 13).

      (3)  Europa-Parlamentets og Rådets direktiv 2009/45/EF af 6. maj 2009 om sikkerhedsregler og -standarder for passagerskibe (EUT L 163 af 25.6.2009, s. 1).


title: Rådets afgørelse (FUSP) 2016/207 af 15. februar 2016 om ændring af afgørelse 2013/233/FUSP om Den Europæiske Unions bistandsmission vedrørende integreret grænseforvaltning i Libyen (EUBAM Libya)

text:
               16.2.2016

               DA

               Den Europæiske Unions Tidende

               L 39/45

         RÅDETS AFGØRELSE (FUSP) 2016/207
   af 15. februar 2016
   om ændring af afgørelse 2013/233/FUSP om Den Europæiske Unions bistandsmission vedrørende integreret grænseforvaltning i Libyen (EUBAM Libya)
   RÅDET FOR DEN EUROPÆISKE UNION HAR —
   under henvisning til traktaten om Den Europæiske Union, særlig artikel 28, artikel 42, stk. 4, og artikel 43, stk. 2,
   under henvisning til forslag fra Unionens højtstående repræsentant for udenrigsanliggender og sikkerhedspolitik, og
   ud fra følgende betragtninger:

               (1)

               Den 22. maj 2013 vedtog Rådet afgørelse 2013/233/FUSP (1), hvorved Den Europæiske Unions bistandsmission vedrørende integreret grænseforvaltning i Libyen (EUBAM Libya) oprettedes.

               (2)

               Den 7. december 2015 vedtog Rådet afgørelse (FUSP) 2015/2276 (2) om ændring og forlængelse af afgørelse 2013/233/FUSP, hvorved der navnlig fastsattes bestemmelser om forlængelse og et finansielt referencegrundlag for perioden indtil den 21. februar 2016.

               (3)

               Situationen i Libyen kræver, at Unionen forbereder en eventuel civil krisestyringsmission inden for kapacitetsopbygning og bistand på området for reform af sikkerhedssektoren i landet.

               (4)

               Den civile planlægningskapacitet, der bidrages med umiddelbart, begrænses omfangsmæssigt, om end den kan vokse, som omstændighederne og efterspørgslen udvikler sig, og i det omfang Den Udenrigs- og Sikkerhedspolitiske Komité samtykker.

               (5)

               Afgørelse 2013/233/FUSP bør ændres i overensstemmelse hermed.

               (6)

               EUBAM Libya vil blive gennemført i en situation, som kan blive forværret og vil kunne hindre opfyldelsen af målene for Unionens optræden udadtil, jf. artikel 21 i traktaten —

         VEDTAGET DENNE AFGØRELSE:
   Artikel 1
   I afgørelse 2013/233/FUSP foretages følgende ændringer:

               1)

               I artikel 2 tilføjes følgende stykke:
               »EUBAM Libya vil yde bistand til en omfattende planlægningsproces for reform af den civile sikkerhedssektor med henblik på at forberede en eventuel civil krisestyringsmission inden for kapacitetsopbygning og bistand.«

               2)

               I artikel 3, stk. 1, tilføjes følgende litra:

                           »d)

                           at oplyse EU-planlægningen af en eventuel civil krisestyringsmission inden for kapacitetsopbygning og bistand på området for reform af sikkerhedssektoren, idet den samarbejder tæt med UNSMIL og bidrager til dens arbejde samt rådfører sig med de retmæssige libyske myndigheder og andre relevante sikkerhedsaktører.«

               3)

               I artikel 13, stk. 1, tilføjes følgende stykke:
               »Det finansielle referencegrundlag til dækning af udgifterne i forbindelse med EUBAM Libya for perioden fra den 22. februar 2016 til den 21. august 2016 udgør 4 475 000 EUR.«

               4)

               Artikel 16, stk. 2, affattes således:
               »Den anvendes indtil den 21. august 2016.«

         Artikel 2
   Denne afgørelse træder i kraft på dagen for vedtagelsen.
   Den anvendes fra den 22. februar 2016.

      Udfærdiget i Bruxelles, den 15. februar 2016.

            På Rådets vegne

         F. MOGHERINI

            Formand

      (1)  Rådets afgørelse 2013/233/FUSP af 22. maj 2013 om Den Europæiske Unions bistandsmission vedrørende integreret grænseforvaltning i Libyen (EUBAM Libya) (EUT L 138 af 24.5.2013, s. 15).

      (2)  Rådets afgørelse (FUSP) 2015/2276 af 7. december 2015 om ændring og forlængelse af afgørelse 2013/233/FUSP om Den Europæiske Unions bistandsmission vedrørende integreret grænseforvaltning i Libyen (EUBAM Libya) (EUT L 322 af 8.12. 2015, s. 51).


title: 2014/929/EU: Rådets afgørelse af 15. december 2014 om undertegnelse på Den Europæiske Unions vegne og midlertidig anvendelse af protokollen om fastsættelse af de fiskerimuligheder og den finansielle modydelse, der er omhandlet i fiskeripartnerskabsaftalen mellem Republikken Madagaskar og Det Europæiske Fællesskab

text:
               19.12.2014

               DA

               Den Europæiske Unions Tidende

               L 365/6

         RÅDETS AFGØRELSE
   af 15. december 2014
   om undertegnelse på Den Europæiske Unions vegne og midlertidig anvendelse af protokollen om fastsættelse af de fiskerimuligheder og den finansielle modydelse, der er omhandlet i fiskeripartnerskabsaftalen mellem Republikken Madagaskar og Det Europæiske Fællesskab

      (2014/929/EU)

   RÅDET FOR DEN EUROPÆISKE UNION HAR —
   under henvisning til traktaten om Den Europæiske Unions funktionsmåde, særlig artikel 43 sammenholdt med artikel 218, stk. 5,
   under henvisning til forslag fra Europa-Kommissionen, og
   ud fra følgende betragtninger:

               (1)

               Den 15. november 2007 vedtog Rådet forordning (EF) nr. 31/2008 om indgåelse af fiskeripartnerskabsaftalen mellem Det Europæiske Fællesskab og Republikken Madagaskar (1) (i det følgende benævnt »aftalen«). Den gældende protokol til aftalen udløber den 31. december 2014.

               (2)

               Rådet har bemyndiget Kommissionen til at forhandle om en ny protokol til aftalen (i det følgende benævnt »protokollen«), ifølge hvilken EU-fartøjer tildeles fiskerimuligheder i den fiskerizone, der hører under Republikken Madagaskars jurisdiktion. Disse forhandlinger mundede ud i, at protokollen blev paraferet den 19. juni 2014.

               (3)

               For at sikre, at EU-fartøjerne kan fortsætte fiskeriet, er det i protokollens artikel 15 fastsat, at den kan anvendes midlertidigt af begge parter fra datoen for dens undertegnelse, dog tidligst fra den 1. januar 2015.

               (4)

               Protokollen bør undertegnes og anvendes midlertidigt, indtil procedurerne for den formelle indgåelse er afsluttet —

         VEDTAGET DENNE AFGØRELSE:
   Artikel 1
   Undertegnelsen på Unionens vegne af protokollen om de fiskerimuligheder og den finansielle modydelse, der er omhandlet i fiskeripartnerskabsaftalen mellem Republikken Madagaskar og Det Europæiske Fællesskab, godkendes hermed på Unionens vegne med forbehold af nævnte protokols indgåelse.
   Teksten til protokollen er knyttet til nærværende afgørelse.
   Artikel 2
   Formanden for Rådet bemyndiges herved til at udpege den eller de personer, der er beføjet til at undertegne protokollen på Unionens vegne.
   Artikel 3
   Protokollen anvendes midlertidigt, jf. protokollens artikel 15, fra datoen for undertegnelsen (2), dog tidligst den 1. januar 2015, indtil de nødvendige procedurer for dens indgåelse er afsluttet.
   Artikel 4
   Denne afgørelse træder i kraft på dagen for vedtagelsen.

      Udfærdiget i Bruxelles, den 15. december 2014.

            På Rådets vegne

         M. MARTINA

            Formand

      (1)  EUT L 15 af 18.1.2008, s. 1.

      (2)  Datoen for undertegnelsen af protokollen offentliggøres af Generalsekretariatet for Rådet i Den Europæiske Unions Tidende.


Avis juridique important

|

31997D0301

97/301/EF: Rådets Afgørelse af 29. april 1997 om Det Europæiske Fællesskabs indgåelse af interimsaftalen om handel og handelsanliggender mellem Det Europæiske Fællesskab, Det Europæiske Kul- og Stålfællesskab og Det Europæiske Atomenergifællesskab på den ene side og Georgien på den anden side

EF-Tidende nr. L 129 af 21/05/1997 s. 0022 - 0022

RÅDETS AFGØRELSE af 29. april 1997 om Det Europæiske Fællesskabs indgåelse af interimsaftalen om handel og handelsanliggender mellem Det Europæiske Fællesskab, Det Europæiske Kul- og Stålfællesskab og Det Europæiske Atomenergifællesskab på den ene side og Georgien på den anden side (97/301/EKSF, EF, Euratom) RÅDET FOR DEN EUROPÆISKE UNION HAR -under henvisning til traktaten om oprettelse af Det Europæiske Fællesskab, særlig artikel 113 sammenholdt med artikel 228, stk. 2, første punktum,under henvisning til forslag fra Kommissionen,under henvisning til udtalelse fra Europa-Parlamentet (1), ogud fra følgende betragtning:I afventning af ratifikationen af partnerskabs- og samarbejdsaftalen mellem De Europæiske Fællesskaber og deres medlemsstater på den ene side og Georgien på den anden side, der blev undertegnet den 22. april 1996 i Luxembourg, er det nødvendigt, at interimsaftalen om handel og handelsanliggender mellem Det Europæiske Fællesskab, Det Europæiske Kul- og Stålfællesskab og Det Europæiske Atomenergifællesskab på den ene side og Georgien på den anden side godkendes på Det Europæiske Fællesskabs vegne -TRUFFET FØLGENDE AFGØRELSE:Artikel 1 Interimsaftalen om handel og handelsanliggender mellem Det Europæiske Fællesskab, Det Europæiske Kul- og Stålfællesskab og Det Europæiske Atomenergifællesskab på den ene side og Georgien på den anden side sammen med bilagene, protokollen og de erklæringer, der er knyttet til slutakten, godkendes herved på Det Europæiske Fællesskabs vegne.Teksterne til de akter, der er nævnt i stk. 1, er knyttet til denne afgørelse.Artikel 2 Formanden for Rådet foranstalter på Det Europæiske Fællesskabs vegne den notifikation, der er omhandlet i interimsaftalens artikel 32 (2).Udfærdiget i Luxembourg, den 29. april 1997.På Rådets vegneH. VAN MIERLOFormand(1) EFT nr. C 115 af 14. 4. 1997.(2) Datoen for interimsaftalens ikrafttræden vil blive offentliggjort i De Europæiske Fællesskabers Tidende på foranledning af Rådets Generalsekretariat.


title: Den Europæiske Centralbanks afgørelse (EU) 2016/948 af 1. juni 2016 om indførelse af programmet til opkøb af virksomhedsobligationer (ECB/2016/16)

text:
               15.6.2016

               DA

               Den Europæiske Unions Tidende

               L 157/28

         DEN EUROPÆISKE CENTRALBANKS AFGØRELSE (EU) 2016/948
   af 1. juni 2016
   om indførelse af programmet til opkøb af virksomhedsobligationer (ECB/2016/16)
   STYRELSESRÅDET FOR DEN EUROPÆISKE CENTRALBANK HAR —
   under henvisning til traktaten om Den Europæiske Unions funktionsmåde, særlig artikel 127, stk. 2, første led,
   under henvisning til statutten for Det Europæiske System af Centralbanker og Den Europæiske Centralbank, særlig artikel 12.1, andet afsnit, sammenholdt med artikel 3.1, første led, samt artikel 18.1, og
   ud fra følgende betragtninger:

               (1)

               Den Europæiske Centralbank (ECB) kan sammen med de nationale centralbanker i de medlemsstater, der har euroen som valuta, deltage i de finansielle markeder ved bl.a. at købe og sælge pengemarkedsinstrumenter.

               (2)

               Den Europæiske Centralbanks afgørelse ECB/2014/40 (1) om indførelse af det tredje program vedrørende køb af særligt dækkede obligationer, blev vedtaget den 15. oktober 2014. Den Europæiske Centralbanks afgørelse (EU) 2015/5 (ECB/2014/45) (2) om indførelse af programmet vedrørende køb af værdipapirer af asset-backed typen blev vedtaget den 19. november 2014. Den Europæiske Centralbanks afgørelse (EU) 2015/774 (ECB/2015/10) (3) om et program til opkøb af den offentlige sektors aktiver på det sekundære marked (herefter »PSPP«) blev vedtaget den 4. marts 2015 og udvidede de eksisterende programmer til opkøb af aktiver. Sammen med de målrettede langfristede markedsoperationer i henhold til Den Europæiske Centralbanks afgørelse ECB/2014/34 (4) og Den Europæiske Centralbanks afgørelse (EU) 2016/810 (ECB/2016/10) (5) har disse programmer til opkøb af aktiver til formål yderligere at styrke transmissionen af pengepolitikken, fremme kreditgivningen i euroområdet, gøre det lettere for husholdninger og virksomheder at låne penge samt bidrage til at bringe inflationen tilbage til et niveau under, men tæt på 2 % på mellemlangt sigt i overensstemmelse med ECB's primære mål om at fastholde prisstabilitet.

               (3)

               Den 10. marts 2016 besluttede Styrelsesrådet yderligere at udvide ovennævnte programmer til opkøb af aktiver og indlede et program til opkøb af virksomhedsobligationer (corporate sector purchase programme, CSPP) som led i den fælles pengepolitik og i bestræbelserne på at opfylde målsætningen om prisstabilitet. Denne beslutning blev truffet for yderligere at styrke effekten, hvormed Eurosystemets opkøb af aktiver slår igennem i realøkonomiens finansieringsforhold og for, sammen med de øvrige ekstraordinære pengepolitiske foranstaltninger, der er truffet, at fremme de pengepolitiske lempelser og bidrage til at bringe inflationen tilbage til et niveau under, men tæt på 2 % på mellemlangt sigt.

               (4)

               CSPP bliver en del af programmet til opkøb af aktiver (APP), hvorunder der forventes foretaget opkøb indtil udgangen af marts 2017, eller senere om nødvendigt, og under alle omstændigheder indtil Styrelsesrådet kan konstatere en vedvarende justering af inflationsudviklingen, som er i overensstemmelse med dets mål om at opnå en inflation under, men tæt på 2 % på mellemlangt sigt.

               (5)

               CSPP bør omfatte en række foranstaltninger for at sikre, at de planlagte køb vil stå i forhold til målet med programmet. Foranstaltningerne bør også sikre, at der ved udviklingen af programmet er blevet taget tilstrækkeligt højde for de dermed forbundne finansielle risici, samt afspejle hensyn til risikostyringen. Endvidere bør belånbare, omsættelige gældsinstrumenter udstedt af offentlige foretagender underlægges begrænsninger, der svarer til dem, der gælder for opkøb under PSPP.

               (6)

               CSPP bør fuldt ud overholde de forpligtelser, som påhviler Eurosystemets centralbanker i henhold til traktaten, herunder forbuddet mod monetær finansiering i forbindelse med opkøbet af belånbare, omsættelige gældsinstrumenter udstedt af offentlige foretagender.

               (7)

               CSPP bør respektere princippet om en åben markedsøkonomi med fri konkurrence og tage behørigt hensyn til markedsprisdannelsen og markedets funktion.

               (8)

               I overensstemmelse med de øvrige komponenter i APP bør hovedstolen for de belånbare, omsættelige gældsinstrumenter, som er opkøbt under CSPP, geninvesteres, i takt med at de underliggende gældsinstrumenter forfalder, så længe det er nødvendigt, for derved at bidrage til at skabe gunstige likviditetsforhold og en passende pengepolitisk linje.

               (9)

               Eurosystemets køb af belånbare, omsættelige gældsinstrumenter under CSPP bør gennemføres på en decentraliseret måde i overensstemmelse med denne afgørelse og koordineres af ECB, hvorved enheden i Eurosystemets pengepolitik sikres —

         VEDTAGET DENNE AFGØRELSE:
   Artikel 1
   Indførelse og rækkevidde af programmet til opkøb af virksomhedsobligationer
   Hermed indføres programmet til opkøb af virksomhedsobligationer (CSPP). Inden for rammerne af CSPP kan Eurosystemets centralbanker købe belånbare virksomhedsobligationer fra godkendte modparter på det primære og det sekundære marked, mens virksomhedsobligationer udstedt af den offentlige sektor, som defineret i artikel 3, stk. 1, kun må købes på det sekundære marked under særlige betingelser.
   Artikel 2
   Belånbarhedskriterier for virksomhedsobligationer
   For at kunne godkendes til opkøb under CSPP skal omsættelige gældsinstrumenter udstedt af virksomheder overholde de belånbarhedskriterier, som gælder for omsættelige aktiver til anvendelse i Eurosystemets kreditoperationer i henhold til fjerde del i Den Europæiske Centralbanks retningslinje (EU) 2015/510 (ECB/2014/60) (6) og følgende yderligere krav:

               1)

               Udstederen af det omsættelige gældsinstrument:

                           a)

                           har hjemsted i en medlemsstat, der har euroen som valuta

                           b)

                           er ikke et kreditinstitut som defineret i artikel 2, nr. 14), i retningslinje (EU) 2015/510 (ECB/2014/60)

                           c)

                           har ikke et moderselskab som defineret i artikel 4, stk. 1, nr. 15), i Europa-Parlamentets og Rådets forordning (EU) nr. 575/2013 (7), der også er et kreditinstitut som defineret i artikel 2, nr. 14), i retningslinje (EU) 2015/510 (ECB/2014/60)

                           d)

                           har ikke et moderselskab, der er underlagt banktilsyn uden for euroområdet

                           e)

                           er ikke en enhed under tilsyn som defineret i artikel 2, nr. 20), i Den Europæiske Centralbanks forordning (EU) nr. 468/2014 (ECB/2014/17) (8) eller medlem af en koncern under tilsyn som defineret i artikel 2, nr. 21), litra b), i forordning (EU) nr. 468/2014 (ECB/2014/17), i hvert enkelt tilfælde som fremgår af den liste, som ECB offentliggør på sit websted i overensstemmelse med artikel 49, stk. 1, i forordning (EU) nr. 468/2014 (ECB/2014/17), og er ikke et datterselskab som defineret i artikel 4, stk. 1, nr. 16), i forordning (EU) nr. 575/2013, af en af disse enheder eller koncerner under tilsyn

                           f)

                           er ikke et investeringsselskab som defineret i artikel 4, stk. 1, nr. 1), i Europa-Parlamentets og Rådets direktiv 2014/65/EU (9)

                           g)

                           har ikke udstedt værdipapirer af asset-backed typen som omhandlet i artikel 2, nr. 3), i retningslinje (EU) 2015/510 (ECB/2014/60)

                           h)

                           har ikke udstedt multi cédulas som omhandlet i artikel 2, nr. 62), i retningslinje (EU) 2015/510 (ECB/2014/60)

                           i)

                           har ikke udstedt strukturerede særligt dækkede obligationer som omhandlet i artikel 2, nr. 88), i retningslinje (EU) 2015/510 (ECB/2014/60)

                           j)

                           er ikke et porteføljeadministrationsselskab som følge af anvendelsen af et værktøj til adskillelse af aktiver i en afviklingsforanstaltning i henhold til artikel 26 i Europa-Parlamentets og Rådets forordning (EU) nr. 806/2014 (10) eller national lovgivning, der gennemfører artikel 42 i Europa-Parlamentets og Rådets direktiv 2014/59/EU (11)

                           k)

                           er ikke en national portføljeadministrations- og afviklingsfond, der er oprettet for at støtte en omstrukturering og/eller afvikling af den finansielle sektor (12), og

                           l)

                           er ikke godkendt udsteder for PSPP.

               2.

               Det omsættelige gældsinstrument har en resterende løbetid på mindst 6 måneder og højst 30 år og 364 dage på det tidspunkt, hvor det købes af den pågældende centralbank i Eurosystemet.

               3.

               Som en afvigelse fra artikel 59, stk. 5, i retningslinje (EU) 2015/510 (ECB/2014/60) vil der ved vurderingen af kreditkvalitetskravene for det omsættelige gældsinstrument kun blive taget højde for kreditoplysninger fra eksterne kreditvurderingsbureauer, som er godkendt inden for Eurosystemets rammer for kreditvurdering.

               4.

               Det omsættelige gældsinstrument denomineres i euro.

               5.

               Opkøb af omsættelige gældsværdipapirer til nominel værdi med en negativ effektiv rente (eller yield-to-worst) over renten for indlånsfaciliteten, er tilladt.

         Artikel 3
   Begrænsninger for gennemførelsen af køb af virksomhedsobligationer udstedt af den offentlige sektor
   1.   I denne afgørelse forstås der ved en »virksomhedsobligation udstedt af den offentlige sektor« en virksomhedsobligation, der opfylder kravene i artikel 2, og som er udstedt af et offentligt foretagende som omhandlet i artikel 8 i Rådets forordning (EF) nr. 3603/93 (13).
   2.   Af hensyn til dannelsen af en markedspris for godkendte virksomhedsobligationer udstedt af den offentlige sektor må der ikke foretages opkøb i nyligt udstedte eller tap-udstedelser af virksomhedsobligationer udstedt af den offentlige sektor eller af virksomhedsobligationer udstedt af den offentlige sektor, som er udstedt af den samme enhed eller af enheder inden for udstederens koncern med en restløbetid, der ligger tæt på, såvel før som efter, løbetiden for de omsættelige gældsinstrumenter, der vil blive udstedt eller tap-udstedt, i en periode, som fastsættes af Styrelsesrådet.
   Artikel 4
   Købsgrænser
   1.   Der fastsættes en øvre grænse for, hvor stor en andel af de omsættelige gældsværdipapirer, centralbankerne i Eurosystemet må besidde af en emission med samme ISIN-nummer under CSPP, når beholdningerne i alle deres porteføljer sammenlægges. Den øvre grænse er 70 % pr. ISIN for alle virksomhedsobligationer, som ikke er virksomhedsobligationer udstedt af den offentlige sektor.
   En lavere grænseværdi kan finde anvendelse i særlige tilfælde, herunder for virksomhedsobligationer udstedt af den offentlige sektor eller af hensyn til risikostyring. Virksomhedsobligationer udstedt af den offentlige sektor skal behandles på en måde, der er konsistent med deres behandling under PSPP.
   2.   Eurosystemet skal løbende udføre passende procedurer for kreditrisici og due diligence vedrørende godkendte virksomhedsobligationer.
   3.   Eurosystemet skal definere yderligere købsgrænser for udstedergrupper baseret på en benchmarkfordeling, der vedrører en udstedergruppes markedskapitalisering, for at sikre en bred fordeling af opkøb på tværs af udstedere og udstedergrupper.
   Artikel 5
   Opkøbende centralbanker i Eurosystemet
   De centralbanker i Eurosystemet, der opkøber virksomhedsobligationer under CSPP skal fremgå af en liste, som offentliggøres på ECB's websted. Eurosystemet anvender en specialiseret ordning for fordelingen af virksomhedsobligationer, der kan opkøbes under CSPP, baseret på udstederens indregistreringsland. Styrelsesrådet tillader ad hoc-afvigelser fra specialiseringsordningen, hvis der er objektive hensyn, der hindrer ordningens gennemførelse, eller hvis sådanne afvigelser er tilrådelige for at opnå CSPP-programmets overordnede pengepolitiske mål. Navnligt må den specifikke centralbank i Eurosystemet kun opkøbe belånbare virksomhedsobligationer, der er udstedt af udstedere, der er indregistreret i specifikke medlemsstater i euroområdet. Den geografiske fordeling af indregistreringslandene for godkendte udstedere af virksomhedsobligationer i forhold til de specifikke centralbanker i Eurosystemet skal fremgå af en liste, der offentliggøres på ECB's websted.
   Artikel 6
   Godkendte modparter
   Følgende er godkendte modparter under CSPP både for egentlige købs- eller salgsforretninger og for værdipapirudlånsforretninger, der omhandler virksomhedsobligationer, som opbevares i Eurosystemets CSPP-porteføljer:

               a)

               enheder, som opfylder adgangskriterierne for at deltage i Eurosystemets pengepolitiske operationer i henhold til artikel 55 i retningslinje (EU) 2015/510 (ECB/2014/60), og

               b)

               enhver anden modpart, som centralbanker i Eurosystemet anvender til investering af deres euro-denominerede investeringsporteføljer.

         Artikel 7
   Værdipapirudlån
   Centralbankerne i Eurosystemet, der opkøber virksomhedsobligationer under CSPP, stiller værdipapirer opkøbt under CSPP til rådighed i forbindelse med udlån, herunder repoer, med henblik på at sikre effektiviteten af CSPP.
   Artikel 8
   Endelige bestemmelser
   Denne afgørelse træder i kraft den 6. juni 2016.

      Udfærdiget i Wien, den 1. juni 2016.

         Mario DRAGHI

            Formand for ECB

      (1)  Den Europæiske Centralbanks afgørelse ECB/2014/40 af 15. oktober 2014 om indførelse af det tredje program vedrørende køb af særligt dækkede obligationer (EUT L 335 af 22.11.2014, s. 22).

      (2)  Den Europæiske Centralbanks afgørelse (EU) 2015/5 af 19. november 2014 om indførelse af programmet vedrørende køb af værdipapirer af asset-backed typen (ECB/2014/45) (EUT L 1 af 6.1.2015, s. 4).

      (3)  Den Europæiske Centralbanks afgørelse (EU) 2015/774 af 4. marts 2015 om et program til opkøb af den offentlige sektors aktiver på det sekundære marked (ECB/2015/10) (EUT L 121 af 14.5.2015, s. 20).

      (4)  Den Europæiske Centralbanks afgørelse ECB/2014/34 af 29. juli 2014 om foranstaltninger vedrørende målrettede langfristede markedsoperationer (EUT L 258 af 29.8.2014, s. 11).

      (5)  Den Europæiske Centralbanks afgørelse (EU) 2016/810 af 28. april 2016 om den anden række af målrettede langfristede markedsoperationer (ECB/2016/10) (EUT L 132 af 21.5.2016, s. 107).

      (6)  Den Europæiske Centralbanks retningslinje (EU) 2015/510 af 19. december 2014 om gennemførelsen af Eurosystemets pengepolitiske ramme (ECB/2014/60) (EUT L 91 af 2.4.2015, s. 3).

      (7)  Europa-Parlamentets og Rådets forordning (EU) nr. 575/2013 af 26. juni 2013 om tilsynsmæssige krav til kreditinstitutter og investeringsselskaber og om ændring af forordning (EU) nr. 648/2012 (EUT L 176 af 27.6.2013, s. 1).

      (8)  Den Europæiske Centralbanks forordning (EU) nr. 468/2014 af 16. april 2014 om fastlæggelse af en ramme for samarbejde inden for Den Fælles Tilsynsmekanisme mellem Den Europæiske Centralbank og de kompetente nationale myndigheder og med de udpegede nationale myndigheder (SSM-rammeforordningen) (ECB/2014/17) (EUT L 141 af 14.5.2014, s. 1).

      (9)  Europa-Parlamentets og Rådets direktiv 2014/65/EU af 15. maj 2014 om markeder for finansielle instrumenter og om ændring af direktiv 2002/92/EF og direktiv 2011/61/EU (EUT L 173 af 12.6.2014, s. 349).

      (10)  Europa-Parlamentets og Rådets forordning (EU) nr. 806/2014 af 15. juli 2014 om ensartede regler og en ensartet procedure for afvikling af kreditinstitutter og visse investeringsselskaber inden for rammerne af en fælles afviklingsmekanisme og en fælles afviklingsfond og om ændring af forordning (EU) nr. 1093/2010 (EUT L 225 af 30.7.2014, s. 1).

      (11)  Europa-Parlamentets og Rådets direktiv 2014/59/EU af 15. maj 2014 om et regelsæt for genopretning og afvikling af kreditinstitutter og investeringsselskaber og om ændring af Rådets direktiv 82/891/EØF og Europa-Parlamentets og Rådets direktiv 2001/24/EF, 2002/47/EF, 2004/25/EF, 2005/56/EF, 2007/36/EF, 2011/35/EU, 2012/30/EU og 2013/36/EU samt forordning (EU) nr. 1093/2010 og (EU) nr. 648/2012 (EUT L 173 af 12.6.2014, s. 190).

      (12)  En liste over enhederne er offentliggjort på ECB's websted www.ecb.europa.eu.

      (13)  Rådets forordning (EF) nr. 3603/93 af 13. december 1993 om fastlæggelse af definitioner med henblik på gennemførelse af forbuddene i traktatens artikel 104 og artikel 104 B, stk. 1 (EFT L 332 af 31.12.1993, s. 1).


title: Rådets afgørelse af 14. april 2014 omindgåelse på Den Europæiske Unions vegne af aftalen om politisk dialogog samarbejde mellem Det Europæiske Fællesskab og dets medlemsstater påden ene side og Costa Rica, El Salvador, Guatemala, Honduras, Nicaraguaog Panama på den anden side, undtagen artikel 49, stk. 3

text:
                  15.4.2014

                  DA

                  Den Europæiske Unions Tidende

                  L 111/4

         RÅDETS AFGØRELSE
         af 14. april 2014
         om indgåelse på Den Europæiske Unions vegne af aftalen om politisk dialog og samarbejde mellem Det Europæiske Fællesskab og dets medlemsstater på den ene side og Costa Rica, El Salvador, Guatemala, Honduras, Nicaragua og Panama på den anden side, undtagen artikel 49, stk. 3
         (2014/211/EU)
         RÅDET FOR DEN EUROPÆISKE UNION HAR —
         under henvisning til traktaten om Den Europæiske Unions funktionsmåde, særlig artikel 209, stk. 2, sammenholdt med artikel 218, stk. 6, litra a),
         under henvisning til forslag fra Europa-Kommissionen,
         under henvisning til godkendelse fra Europa-Parlamentet, og
         ud fra følgende betragtninger:

                     (1)

                     Aftalen om politisk dialog og samarbejde mellem Det Europæiske Fællesskab og dets medlemsstater på den ene side og Costa Rica, El Salvador, Guatemala, Honduras, Nicaragua og Panama på den anden side (i det følgende benævnt »aftalen«) blev undertegnet den 15. december 2003 med forbehold af senere indgåelse.

                     (2)

                     I henhold til artikel 54, stk. 1, i aftalen, skal aftalen træde i kraft på den første dag i måneden efter den dato, på hvilken de kontraherende parter har meddelt hinanden, at de procedurer, som er nødvendige i så henseende, er afsluttet.

                     (3)

                     Alle de kontraherende parter i aftalen, herunder alle Unionens medlemsstater på tidspunktet for aftalens undertegnelse, har nu deponeret deres ratifikationsinstrumenter, med undtagelse af Unionen.

                     (4)

                     I aftalens artikel 49, stk. 3, fastsættes forpligtelser for de kontraherende parter om tilbagetagelse af ulovlige migranter. Som følge heraf henhører denne bestemmelse under anvendelsesområdet for tredje del, afsnit V, i traktaten om Den Europæiske Unions funktionsmåde (TEUF), navnlig artikel 79, stk. 3, og protokol nr. 21 om Det Forenede Kongeriges og Irlands stilling for så vidt angår området med frihed, sikkerhed og retfærdighed og protokol nr. 22 om Danmarks stilling, der begge er knyttet som bilag til traktaten om Den Europæiske Union og til TEUF, finder anvendelse.

                     (5)

                     Som følge af Lissabontraktatens ikrafttræden den 1. december 2009 er Den Europæiske Union trådt i stedet for og har efterfulgt Det Europæiske Fællesskab.

                     (6)

                     Aftalen bør godkendes, med undtagelse af artikel 49, stk. 3. En særskilt afgørelse (1) om indgåelse af aftalens artikel 49, stk. 3, vil blive vedtaget parallelt med denne afgørelse.

               VEDTAGET DENNE AFGØRELSE:

            Artikel 1
            Aftalen om politisk dialog og samarbejde mellem Det Europæiske Fællesskab og dets medlemsstater på den ene side og Costa Rica, El Salvador, Guatemala, Honduras, Nicaragua og Panama på den anden side godkendes herved på Unionens vegne, undtagen artikel 49, stk. 3.
            Teksten til aftalen er knyttet til denne afgørelse.

            Artikel 2
            Formanden for Rådet foranstalter på Unionens vegne den notifikation, der er omhandlet i artikel 54 i aftalen (2) og afgiver følgende meddelelser:

               »Som følge af Lissabontraktatens ikrafttræden den 1. december 2009 er Den Europæiske Union trådt i stedet for og har efterfulgt Det Europæiske Fællesskab og udøver fra den nævnte dato alle Det Europæiske Fællesskabs rettigheder og påtager sig alle dets forpligtelser. Henvisninger i aftalen til »Det Europæiske Fællesskab« eller til »Fællesskabet« gælder i givet fald som henvisninger til »Den Europæiske Union« eller til »Unionen«.«

               »De bestemmelser i aftalen, som henhører under anvendelsesområdet for tredje del, afsnit V, i traktaten om Den Europæiske Unions funktionsmåde, er bindende for Det Forenede Kongerige og Irland som særskilte kontraherende parter og ikke som del af Den Europæiske Union, medmindre Unionen sammen med Det Forenede Kongerige og/eller Irland har meddelt den mellemamerikanske part, at Det Forenede Kongerige og/eller Irland er bundet som del af Den Europæiske Union i overensstemmelse med protokol nr. 21 om Det Forenede Kongeriges og Irlands stilling for så vidt angår området med frihed, sikkerhed og retfærdighed, der er knyttet som bilag til traktaten om Den Europæiske Union og til traktaten om Den Europæiske Unions funktionsmåde. Hvis Det Forenede Kongerige og/eller Irland ophører med at være bundet som del af Den Europæiske Union i henhold til artikel 4a i protokol nr. 21, underretter Den Europæiske Union sammen med Det Forenede Kongerige og/eller Irland straks den mellemamerikanske part om enhver ændring i deres holdning, i hvilket tilfælde de forbliver bundet af bestemmelserne i aftalen på egne vegne. Det samme gælder for Danmark i overensstemmelse med protokol nr. 22 om Danmarks stilling, der er knyttet som bilag til traktaten om Den Europæiske Union og til traktaten om Den Europæiske Unions funktionsmåde.«

            Artikel 3
            Denne afgørelse træder i kraft på dagen efter offentliggørelsen i Den Europæiske Unions Tidende.

            Udfærdiget i Luxembourg, den 14. april 2014.

                  På Rådets vegne

               C. ASHTON

                  Formand

            (1)  Rådets afgørelse 2014/210/EU (se side 2 i denne EUT).

            (2)  Datoen for aftalen ikrafttræden offentliggøres i Den Europæiske Unions Tidende af Generalsekretariatet for Rådet.


Avis juridique important

|

31993D0355

93/355/EØF: Rådets afgørelse af 8. juni 1993 om indgåelse af et aftalememorandum inden for rammerne af GATT mellem Det Europæiske Økonomiske Fællesskab og Amerikas Forenede Stater om visse olieafgrøder

EF-Tidende nr. L 147 af 18/06/1993 s. 0025 - 0025 den finske specialudgave: kapitel 3 bind 50 s. 0030  den svenske specialudgave: kapitel 3 bind 50 s. 0030

RAADETS AFGOERELSE af 8. juni 1993 om indgaaelse af et aftalememorandum inden for rammerne af GATT mellem Det Europaeiske OEkonomiske Faellesskab og Amerikas Forenede Stater om visse olieafgroeder  (93/355/EOEF)RAADET FOR DE EUROPAEISKE FAELLESSKABER  HAR - under henvisning til Traktaten om Oprettelse af Det Europaeiske OEkonomiske Faellesskab, saerlig artikel 113,  under henvisning til henstilling fra Kommissionen, og ud fra foelgende betragtninger:  Et GATT-panel har fundet, at Faellesskabets stoetteordning til fordel for olieafgroeder medfoerer en forringelse af vaerdien af de toldindroemmelser, som Faellesskabet bevilgede Amerikas Forenede Stater i 1962;  GATT-panelet har derfor henstillet til Faellesskabet, at det snarest muligt fjerner denne forringelse;  under forhandlingerne med Amerikas Forenede Stater er det lykkedes at naa frem til en aftale i form af et aftalememorandum, som er tilfredsstillende for begge parter;  dette aftalememorandum maa ivaerksaettes hurtigt, saaledes at de deri fastsatte frister kan overholdes - TRUFFET FOELGENDE AFGOERELSE:  Artikel 1  Aftalememorandummet mellem Det Europaeiske OEkonomiske Faellesskab og Amerikas Forenede Stater om olieafgroeder inden for rammerne af den almindelige overenskomst om told og udenrigshandel (GATT) godkendes herved paa Det Europaeiske OEkonomiske  Faellesskabs vegne.  Teksten til naevnte memorandum er knyttet til denne afgoerelse.  Artikel 2  Formanden for Raadet bemyndiges til at udpege den person, der er befoejet til at undertegne aftalememorandummet med bindende virkning for Faellesskabet.  Denne afgoerelse offentliggoeres i De Europaeiske Faellesskabers Tidende.  Udfaerdiget i Luxembourg, den 8. juni 1993.  Paa Raadets vegne N. HELVEG PETERSEN Formand  BILAG   Ordningen i De Tolv med saerskilt Basisareal for oliefroe (1)  (sojaboenner, raps- og rybsfroe samt solsikkefroe)  /* Tabel: Se EFT */        (1) Tallene skal nedsaettes, saa de afspejler den aarlige jordudtagningssats for markafgroeder.  (2) 1994/95 henviser til EF-produktionsaaret, dvs. oliefroe (baade vintersaed og vaarsaed) til hoest i 1994.  (3) Hvis der bliver optaget nye lande i EF, vil aftalen blive aendret, saa den kommer til at afspejle en udvidelse af det saerskilte basisareal, idet udvidelsen hoejst kan svare til det gennemsnitlige produktionsareal i de nye medlemsstater, der bliver  optaget i EF, i de tre aar, som gaar umiddelbart forud for de paagaeldende landes optagelse.